ฮั่งเส็งปิดร่วง 587.28 จุด เหตุกังวลภาคการผลิตจีนย่ำแย่
ฮั่งเส็งปิดร่วง 587.28 จุด เหตุกังวลภาคการผลิตจีนย่ำแย่
4 ม.ค. 2559

ดัชนีฮั่งเส็งตลาดหุ้นฮ่องกงปิดดิ่งลงในวันนี้ โดยดัชนีฮั่งเส็งลดลง 587.28 จุด หรือ 2.68% ปิดวันนี้ที่ 21,327.12 จุด เช่นเดียวกับตลาดหุ้นจีน ท่ามกลางความวิตกกังวลเกี่ยวกับภาคการผลิตจีนที่ปรับตัวย่ำแย่ลงในเดือนธ.ค.
ตลาดหุ้นฮ่องกงร่วงลงตามตลาดหุ้นจีน หลังจากดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค.ลดลงสู่ระดับ 48.2 จาก 48.6 ในเดือนพ.ย.
ตัวเลขที่ต่ำกว่า 50 แสดงให้เห็นถึงภาวะหดตัว และหากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
ภาวะการดำเนินงานของกลุ่มผู้ผลิตจีนยังคงย่ำแย่ลงในเดือนธ.ค. โดยการผลิตลดลงเป็นครั้งที่ 7 ติดต่อกันในช่วง 8 เดือนที่ผ่านมา ซึ่งส่วนหนึ่งเป็นผลมาจากการจ้างงานใหม่ที่ลดลงต่อเนื่อง